Урысмамбэт Гъумар Нуралий и къуэр
Къэбэрдей-Балъкъэр Республикэм и медицинэ IэнатIэм хэщIыныгъэшхуэ игъуэтащ. И ныбжьыр илъэс 72-м иту дунейм ехыжащ КъБР-м щIыхь зиIэ и дохутыр, узыншагъэр хъумэнымкIэ Урысейм и отличник, Республикэ сабий клиникэ сымаджэщым и неврологие къудамэм и унафэщI Урысмамбэт Гъумар Нуралий и къуэр.
Урысмамбэтыр Дзэлыкъуэ районым хыхьэ Сэрмакъ къуажэм 1948 гъэм щэкIуэгъуэм и 28-м къыщалъхуащ. Лъэпкъ зэныбжьэгъугъэм и орде-ныр зыхуагъэфэща Къэбэрдей-Балъкъэр къэрал университетым и «Лечебное дело» къудамэр 1978 гъэм къиухащ.
1981 гъэм къыщыщIэ-дзауэ неврологие унэтIыныгъэмкIэ клиникэ ординатурэр абы щрихьэкIащ Къэзан къалэм.
1987 гъэм щегъэжьауэ псэуху КъБР-м Узыншагъэр хъумэнымкIэ и министерствэм и Сабий клиникэ сымаджэщым и неврологие къудамэм и унафэщIу щытащ. Илъэс куэдкIэ ар пэрытащ Узыншагъэр хъумэнымкIэ министерствэм и сабий невролог нэхъыщхьэ IэнатIэм, зи узыфэр яхузэхэмыгъэкI е нэхъ сымаджэ хьэлъэ-хэм еплъу, районхэм щылэжьэну IэщIагъэлIхэр игъэхьэзыру.
1989 гъэм абы «Узыншагъэр хъумэнымкIэ отличник», 2000 гъэм «КъБР-м щIыхь зиIэ и дохутыр» цIэ лъапIэхэр къыхуагъэфэщащ. Мызэ-мытIэу абы къратащ щIыхь тхылъхэмрэ фIыщIэ тхыгъэхэмрэ.
Зи гугъу тщIахэракъым Урысмамбэт Гъумар и ехъу-
лIэныгъэхэр зэрыхъур. Абыхэм я нэхъыщхьэр зыхэт гупым фIыуэ зэралъагъурт, пщIэшхуэ зэрыхуащIырт. Ар абы къилэжьыжат и цIыху бгъэдэтыкIэмкIэ, и гуапагъэмкIэ, зыпэрыт IэнатIэм фIыуэ зэрыхищIыкIымкIэ. Къыхиха IэщIагъэм хуэпэжт ар, хузэфIэкIыу къыпхуимыщIэни дунейм теттэкъым. И лэжьакIуэхэм я Iуэху зыIут имыщIэу зэи къанэртэкъым, дэIэпы-къуэгъу къыпхуэхъуфыну ищIэу зы дакъикъи тепыIэнутэкъым.
ГъэщIэгъуэныщэт сабиймрэ зи быным и узыншагъэм игъэгужьея адэ-анэхэмрэ абы псалъэ гуапэхэр къазэрыхуигъуэтыфыр. Дунейм тетым я нэхъыфIыр зи сабийм хуэзыщIэну хьэзыр адэхэмрэ анэхэмрэ ар щысымаджэкIэ тэмакъкIэщI дыдэ къохъу. ПщIэ яхуищIу, гуапэу, зыхуей псалъэхэр хэщыпыхьауэ къахуигъуэтырти, дакъикъэ бжыгъэм абыхэм я гур игъэмамы- рыфырт Гъумар. ГуащIэу къепсэлъэну хэтахэр тесабырэжырти, куэд щIауэ яцIыху я ныбжьэгъум хуэдэу сэлам кърахыжырт.
Урысмамбэт Гъумар Нуралий и къуэм и лIэны-гъэр гущIыхьэ тщыхъуащ и благъэхэми, Iыхьлыхэми, ныбжьэгъухэми, лэжьэгъухэми. Дэ ар зэитщыгъупщэнукъым!
КъБР-м Узыншагъэр хъумэнымкIэ
и министерствэм и Республикэ сабий
клиникэ сымаджэщым и лэжьакIуэхэр.
